פירוש נוסף ערך זה עוסק בעיירה פלסטינית. אם התכוונתם למחסום הראשי במעטפת המחסומים המכתרים את העיר שכם, ראו מחסום חווארה.

**חווארה** (בערבית: **حُوّارة**, הגייה: **חֻוַּארַה**) היא עיירה פלסטינית בעמק המכמתת שמדרום לשכם, על כביש 60, בין צומת תפוח לשכם וליישובי גב ההר. העיירה ממוקמת כ-8 ק"מ מדרום לשכם, ברום של 525 מטר מעל פני הים. תושבי העיירה מוסלמים. העיירה נמצאת בנפת שכם בשטח B.

אטימולוגיה
----------

השם 'חווארה' משמר כנראה את השם חורון, שממנו הגיע סנבלט החורני, פחת שומרון ומנהיג השומרונים בימי נחמיה, במחצית ה-2 של המאה ה-5 לפנה"ס. כיום נמצא ליד העיירה מחנה חורון, הקרוי על שם היישוב חורון. יש המשערים שהשם חווארה נגזר מהמילה הארמית חיוור (לבן), הקשור לסוג הקרקע באזור.

בסמוך לעיירה ממוקמת חורבת נבי איסמעיל – על פי האמונה המוסלמית קברו של ישמעאל.

גאוגרפיה
--------

הרחוב הראשי של העיירה בנוי לאורך כביש 60, המוליך משכם לירושלים. מהרחוב הראשי משתרעת העיירה לשני הכיוונים.

מצפון לעיירה מתפצל עוקף שכם דרום למערב, וכביש הגישה לאיתמר ואלון מורה ממזרח. בגבעה ממערב לעיירה נמצא היישוב יצהר, ומצפון לעיירה על הר גריזים מצויים היישוב הר ברכה וקריית לוזה. בין העיירה לשכם מפריד מחסום חווארה.

היסטוריה
--------

בספרו של ג'יימס פין הוא מתאר סכסוך חמולות בשנת 1853 בין הכפרים חווארה, קוזא וביתא, שבמהלכו נהרגו שבעה עשר תושבים, בהם חמש נשים.

חוקר ארץ ישראל הצרפתי ויקטור גרן ביקר בכפר ב-1870 וכתב: "הוא יושב על צלע גבעה, יש בו כמו שמונה מאות תושבים, והוא נחלק לשני רבעים שבראש כל אחד מהם יש שיח' לעצמו. בכניסה למסגד קטן ראיתי כמה נציבי עמודים. הם נראים עתיקים, כמוהם כמספר מסוים של בורות מים ומערות חצובים בסלע. יש שם קבר מוקדש לשיח' אבו אנבי סאהין".

בית הספר היסודי הראשון הוקם בשנת 1947, והחל מ־1962 הוא משמש גם כתיכון. בית הספר הראשון לבנות הוקם ב־1957. בתי ספר בחווארה משמשים כבתי ספר אזוריים לכפרי הסביבה. 

בעיצומה של האינתיפאדה הראשונה, בינואר 1988, אסף כוח של חטיבת גבעתי צעירים מחווארה ומן הכפר הסמוך ביתא. בהוראת המג"ד יהודה מאיר, החיילים הכו את הפלסטינים הכפותים. לאחר חשיפת הפרשה לציבור במאי 1989, ובעקבות עתירה לבג"ץ, הועמד המג"ד לדין צבאי, ובשנת 1991 הורד לדרגת טוראי.

פיגועים
-------

### עד 2022

הנסיעה אל יישובי גב ההר מחייבת מעבר ברחוב הראשי של חווארה (עד להשלמת סלילת הכביש העוקף), ובמקרים רבים, תושבי חווארה או תושבי הכפרים הסמוכים מיידים אבנים על כלי רכב של ישראלים או על כוחות צה"ל הנוסעים בכביש 60 העובר בכפר. מנגד, העיירה היוותה יעד לפעולות תג מחיר רבות.

בדצמבר 2015, במהלך אינתיפאדת הסכינים, דקרו שני מחבלים חייל צה"ל בחווארה ופצעו אותו קל. חיילים שהיו במקום הרגו אותם, ומהירי נפצע חייל נוסף באורח בינוני.

במאי 2017 ניסו מחבלים פלסטינים לבצע לינץ' בתושב איתמר שנסע בכביש החוצה את העיירה. הוא ירה לעבר אחד המחבלים והרג אותו.

במאי 2020 ניסה מחבל פלסטיני לפתוח באש על רכב שעמד בפקק בו ישבו שני ילדים בני 14. הנהג יצא מן הרכב והניס את המחבל בעזרת ירי באוויר.

### בשנת 2022

במהלך מאי 2022 עלתה המתיחות בחווארה. העימותים החלו בתליית דגלי פלסטין לאורך המקטע של כביש 60 העובר בכפר, שהמשיכו עם אלימות ויידוי אבנים על תושבי האזור היהודים. באחד המקרים נפצעו אב ושני ילדיו הקטנים באורח בינוני מיידוי אבנים שבוצע על רכבם בעת שנסעו בעיירה.

בספטמבר 2022 ירו מחבלים פלסטינים לעבר כלי רכב ישראלים בכמה אירועים שונים.

ב-2 בדצמבר 2022 דקר מחבל פלסטיני קצין מג"ב בחווארה וניסה לחטוף את נשקו, ולאחר מאבק בין השניים הצליח הקצין להרוג את המחבל. ב-4 במאי 2023 התרחש פיגוע דקירה נוסף בו נדקר גבר ישראלי על ידי מחבלת פלסטינית ונפצע קל. המחבלת נוטרלה.

### בשנת 2023

גרפיטי של צלבי קרס ודגל אש"ף לצד כיתוב בשבח חמאס, הג'יהאד האסלאמי הפלסטיני ומוחמד דף על קיר בעיירה חווארה, אוקטובר 2023.
ב-26 בפברואר 2023 רצח מחבל פלסטיני באמצעות נשקו שני צעירים תושבי הר ברכה שנסעו בכביש 60 העובר בכפר. בתגובה נכנסו פעילי ימין קיצוני לעיירה, העלו באש מספר בתים, מכוניות ורכוש. נטען כי נפצעו עשרות. לפי מקורות אחרים ארבעה נפצעו קשה, ועוד כ-100 נפגעו משאיפת עשן.. 

ב-19 במרץ, שלושה שבועות לאחר מכן, ירה מחבל פלסטיני נוסף על רכב ישראלי בחווארה, ופצע אזרח ישראלי-אמריקאי באורח קשה, ואת אשתו באורח קל. ב-25 במרץ ירה מחבל פלסטיני מרכב חולף על רכב ישראלי ופצע קשה ובינוני שני חיילי צה"ל. ב-5 ביוני ביצע מחבל פלסטיני בחווארה פיגוע דריסה ופצע שני חיילים, ומאוחר יותר נתפס בשכם. ב-6 ביוני נפצע ישראלי באורח קל בפיגוע ירי לעבר רכבו סמוך לחווארה.

ב-19 באוגוסט 2023 נרצחו שני יהודים, אב ובנו, בני 60 ו-28, במכון שטיפת רכב על ידי מחבל חמוש באקדח. המחבל ירה לעברם 5 כדורים מטווח קצר והם נהרגו במקום. כעבור פחות מחודש, ב-12 בספטמבר, בוצע פיגוע ירי נוסף באמצעות ירי מרכב חולף. שני ישראלים נפצעו קל מרסיסים.

אוכלוסייה
---------

לפי מפקד 1931 היו במקום 995 נפשות ב־240 בתים. בשנת 1967 נמנו בו 1,907 תושבים, ובשנת 2016 נמנו בו 6,759 תושבים. ליד העיירה נמצאות מחצבות אבן לבנייה, ורבים מתושבי העיירה עובדים בענף. אוכלוסיית חווארה מורכבת מבני שלוש חמולות, המחולקות למשפחות: חמולת עודה, שכוללת את המשפחות סלים, שחאדה ועיסא. חמולת ד֗מידי, שכוללת את המשפחות מסעוד א-סלמאן, ד'יאב ורחּאל. חמולת ח'מוס, שכוללת את המשפחות ח'יר אללה, אבו עזריל, קטאט, עפאנה ועבד אל-ג'וואד.

כביש "עוקף חווארה"
------------------

 ערך מורחב – **כביש לב השומרון**  

בנובמבר 2023 נפתח כביש לב השומרון, הידוע גם בשם "עוקף חווארה", אשר יועד להחליף את כביש 60 בתוואי הנוכחי שעובר בלב הכפר. מסלול הכביש מתחיל בצומת תפוח (כביש חוצה שומרון) ועובר מזרחית לעיירה. הוא נועד לשרת את היישובים יצהר והר ברכה שמצפון לעיירה, ואת יישובי גב ההר. הוועדה לדרכים, מסילות ברזל ושדות תעופה במנהל האזרחי העניקה היתר סלילה לכביש במאי 2019. הכביש הוא חלק מתוכנית האב לתחבורה בכלל כבישי יהודה ושומרון של משרד התחבורה בשיתוף מועצת יש"ע.

לקריאה נוספת
------------

* זאב וילנאי, **אריאל - אנציקלופדיה לידיעת ארץ ישראל**

קישורים חיצוניים
----------------

ויקישיתוף מדיה וקבצים בנושא **חווארה** בוויקישיתוף
* מידע על אתר חווארה, בארכיון המנדטורי באתר רשות העתיקות
* Huwwara Town Profile, המכון למחקר יישומי - ירושלים (ARIJ)
* Huwwara, aerial photo, ARIJ
* אמיר בוחבוט‏, ציר הדמים: כיצד הפך חווארה לזירת פיגועים מתחדשת?, באתר וואלה!‏, 19 באוגוסט 2023
* ניר דבורי, ‏10 פיגועים מתחילת השנה: הכפר הפלסטיני חווארה – שהפך למוקד טרור, באתר ‏מאקו‏, 19 באוגוסט 2023

הערות שוליים
------------

1. ↑  James Finn, Stirring times, באתר ארכיון האינטרנט, ‏1878 (באנגלית), עמ' 298
2. ↑  ויקטור גרן, **תיאור גיאוגרפי, היסטורי וארכיאולוגי של ארץ-ישראל - כרך רביעי: השומרון (א)**, ירושלים: יד יצחק בן-צבי, 1983, עמ' 306
3. ↑  ד"ר אורי מילשטיין, כך נולדה תרבות כיסוי התחת בצמרת הצבא, באתר מעריב, ‏05/12/2015
4. ↑  עשרות מתנחלים התפרעו בכפר חווארה, באתר של "רשת 13", 8 במרץ 2002 (במקור, מאתר "nana10")שמוליק גרוסמן עלי ואקד, מתנחלים מיצהר השחיתו גן ילדים ובתים בחווארה, באתר ynet, 29 באפריל 2010יאיר אלטמן, "תג מחיר" בזמן ההלוויה: נער פלסטיני נפצע מאבן, באתר ynet, 24 באפריל 2011
5. ↑  חופי עמוס ויוחאי עופר, פיגוע בחווארה: 2 חיילים נפצעו, אחד מהם מאש צהל, באתר nrg‏, 27 בדצמבר 2015
6. ↑  אלישע בן קימון, ניסיון הלינץ' בחווארה: שלושה פלסטינים נעצרו, באתר ynet, 24 במאי 2017
7. ↑  אלי רוטמן, ‏התיעוד הדרמטי של ניסיון הלינץ' במתנחל. צפו, באתר כיכר השבת, 18 במאי 2017
8. ↑  אמיר בוחבוט‏, חשד לניסיון פיגוע בשומרון: פלסטיני ניסה לירות לעבר רכב ישראלי ונמלט, באתר וואלה!‏, 21 במאי 2020
9. ↑  דגל אש"ף בחווארה? צבי סוכות טיפס - והוריד, באתר ערוץ 7, ‏17/5/22
10. ↑  מקרבות דגלים - לאלימות: העימותים בכפר הפלסטיני שהפכו לכאב הראש של צה"ל, באתר ynet, 31 במאי 2022
11. ↑  טל מרציאנו, ‏צפו | אבנים על אוטובוס של ילדים ועימותים בחווארה, באתר "סרוגים", 25 במאי 2022
12. ↑  Huwara shop owner recalls attack: The soldiers stood and looked, The Jerusalem Post (באנגלית)
13. ↑  אורית סטרוק: "לא מבינה מאיפה מגיעה אכזריות כזו", באתר ערוץ 7, 25 במאי 2022
14. ↑   בוצע פיגוע ירי מרכב חולף לעבר רכב ישראלי, באתר צה"ל, 9 בספטמבר 2022
15. ↑  לילך שובל, פיגוע בשומרון: מחבלים ירו על רכב ונמלטו - ישראלי נפצע קל, באתר ישראל היום, 9 בספטמבר 2022
16. ↑  אלישע בן קימון, יואב זיתון, מאיר תורג'מן, עינב חלבי, פיגוע בשומרון: מחבל חמוש בסכין ניסה להיכנס לרכב ישראלי, דקר לוחם - וחוסל, באתר ynet, 2 בדצמבר 2022
17. ↑  עדו בן פורת, פצוע קל בפיגוע דקירה בכפר חווארה בשומרון, מחבלת נוטרלה, באתר ערוץ 7, 4 במאי 2023
18. ↑  צלבי קרס ודגלי אש"ף על חומה בחווארה, באתר ערוץ 7, 24 באוקטובר 2023.
19. ↑  שני נרצחים בפיגוע ירי ליד חווארה שבשומרון, באתר ישראל היום, 26 בפברואר 2023
20. ↑  עמיחי שטיין, כרמל דנגור ושמעון מיג'אן, אחרי שעות של שתיקה - בן גביר על ההתפרעויות בחווארה: "מבין את התחושות הקשות, אך זו לא הדרך", באתר כאן – תאגיד השידור הישראלי, 27 בפברואר 2023
21. ↑  "Settlers rampage in West Bank villages after Israelis killed". *BBC News* (באנגלית בריטית). 2023-02-27. נבדק ב-2023-02-27.
22. ↑  Jacob Magid, US diplomat in Huwara condemns settler violence, calls for ‘full accountability’, The Times of Israel, ‏2022-02-28 (באנגלית אמריקאית)
23. ↑  אוהביה שרעבי, שני פצועים קשה וקל בפיגוע ירי בחווארה, המחבל נמלט, באתר ערוץ 7, 19 במרץ 2023
24. ↑  פיגוע בשומרון: 2 ישראלים נפצעו מירי מרכב חולף בחווארה, באתר ערוץ 7, 25 במרץ 2023
25. ↑  אלישע בן קימון, יואב זיתון, רענן בן צור, פיגוע דריסה בחווארה: שני לוחמים נפצעו בינוני וקל, המחבל נתפס עם סכין ברכבו, באתר ynet, 5 ביוני 2023.
26. ↑  פיגוע בחווארה: ירי לעבר רכב ישראלי, הנהג נפצע קל, באתר "סרוגים", 6 ביוני 2023,  
אבי גדלוביץ', פיגוע רודף פיגוע בחווארה: אש נפתחה לעבר רכב, הנהג נפצע קל, באתר בחדרי חרדים, 6 ביוני 2023.
27. ↑   שני ישראלים נפצעו בפיגוע ירי סמוך לחווארה, באתר וואלה!‏, 12 בספטמבר 2023
28. ↑  פרסום ראשון: הרכבת לשומרון יוצאת לדרך, באתר כיפה
29. ↑  2.3 מיליארד שקל: כבישי יו"ש משודרגים בתוכנית ענק, בעיתון מקור ראשון

| Flag of SenegalFlag of Senegalיישובי נפת שכם |
| --- |
| ערים | שכם |  |
| מועצות מקומיות | עקרבה • עסירה א-שמאלייה • ביתא • חווארה • ג'מאעין • קבלאן • סבסטיה • בית פוריכ |
| כפרים | עסירה אל-קבלייה • עזמוט • עוורתא • אל-באד'אן • בלאטה אל-בלד • בית דג'ן • בית חסאן • בית איבא • בית אימרין • בית וזן • בזאריה • בורין • בורקה • ג'אלוד • דיר אל-חטב • דיר שרף • דומא • עינאבוס • פורוש בית דג'ן • איג'ניסיניא • ג'וריש • כפר קליל • לובאן א-שרקיה • מאדמא • מג'דל בני פדיל • א-נאקורה • א-נסאריה • אודלה • עוסארין • קריות • קוסין • קוסרה • רוג'ייב • סאלם • סרה • א-סאוויה • תלפית • טלוזה • תל • עוריף • יאנון • יאסיד • יתמא • זאוואתא • זיתא ג'מעין • קריית לוזה |
| מחנות פליטים | בלאטה |
| נפות הרשות הפלסטינית |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007584247705171

 |